Document ID: 32010R0440

A BIZOTTSÁG 440/2010/EU RENDELETE
(2010. május 21.)
az anyagok és keverékek osztályozásáról, címkézéséről és csomagolásáról szóló 1272/2008/EK rendeletnek megfelelően az Európai Vegyianyag-ügynökségnek fizetendő díjakról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletre (1) és különösen annak 24. cikke (2) bekezdésére és 37. cikke (3) bekezdésére,
mivel:
(1)
Egy keverékben előforduló anyagra vonatkozóan annak gyártója, importőre vagy továbbfelhasználója kérheti az Európai Vegyianyag-ügynökségtől (a továbbiakban: ügynökség), hogy erre az anyagra alternatív kémiai nevet alkalmazhasson.
(2)
Az 1271/2008/EK rendelet 24. cikke (1) bekezdése szerinti ilyen kérelmek benyújtása díjbefizetéssel együtt történik.
(3)
A gyártó, importőr vagy továbbfelhasználó javaslatot nyújthat be az ügynökségnek egy anyag osztályozásának és címkézésének harmonizálására, feltéve, hogy az 1271/2008/EK rendelet VI. melléklete 3. részében nincs besorolási tétel erre az anyagra a javaslat tárgyát képező veszélyességi osztály vagy felosztás tekintetében.
(4)
Az ilyen javaslatok benyújtása az 1271/2008/EK rendelet 37. cikke (3) bekezdésében meghatározott esetekben díjbefizetéssel együtt történik.
(5)
Az ügynökség által beszedett díjak mértékét és a befizetés szabályait meg kell határozni.
(6)
A díjak összegének megállapításakor figyelembe kell venni az ügynökség számára az 1272/2008/EK rendeletben előírt feladatokat, és a díjak mértékét úgy kell meghatározni, hogy az azokból származó bevétel - az ügynökségnek az 1907/2006/EK európai parlamenti és tanácsi rendelet (2) 96. cikkének (1) bekezdése szerinti egyéb bevételi forrásaival együtt - elégséges legyen az elvégzett szolgáltatások költségének fedezetére.
(7)
Az Európai Unió az európai kisvállalkozói intézkedéscsomaggal (3) a lisszaboni növekedési és foglalkoztatási stratégia fókuszába állította a kis- és középvállalkozások (a továbbiakban: kkv-k) szükségleteit. Az Unió jövőbeli prosperitására nézve különösen az meghatározó, mennyire képes az EU kiaknázni a kkv-kban rejlő növekedési és innovációs potenciált. A nagyvállalatokkal összehasonlítva azonban a kkv-kra aránytalanul nagy szabályozási és adminisztratív teher hárul. Ezért a kkv-k által fizetendő díjakat indokolt csökkenteni.
(8)
A kkv-k azonosításához a mikro-, kis- és középvállalkozások meghatározásáról szóló, 2003. május 6-i 2003/361/EK bizottsági ajánlásban (4) szereplő meghatározásokat indokolt alkalmazni.
(9)
A harmonizált osztályozásra és címkézésre vonatkozó javaslatok benyújtásakor fizetendő, csökkentett díjakat a rendelet hatálybalépését követő három éven belül - a díjak módosítása vagy eltörlése céljából - felül kell vizsgálni.
(10)
Ennek a rendeletnek a lehető leghamarabb hatályba kell lépnie, mivel 2009. január 20-tól, az 1272/2008/EK rendelet hatálybalépésétől kezdve lehet alternatív kémiai név alkalmazására irányuló kérelmeket, valamint anyagok osztályozásának és címkézésének harmonizációját célzó javaslatokat benyújtani az ügynökséghez.
(11)
Az ebben a rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
I. FEJEZET
TÁRGYI HATÁLY ÉS FOGALOMMEGHATÁROZÁSOK
1. cikk
Tárgy
Ez a rendelet az Európai Vegyianyag-ügynökség (a továbbiakban: ügynökség) által az 1272/2008/EK rendeletnek megfelelően kivetett díjak összegét és fizetési szabályait állapítja meg.
2. cikk
Fogalommeghatározások
E rendelet alkalmazásában a következő meghatározásokat kell használni:
1. „kkv”: a 2003/361/EK ajánlás szerinti mikro-, kis- vagy középvállalkozás;
2. „középvállalkozás”: a 2003/361/EK ajánlás szerinti középvállalkozás;
3. „kisvállalkozás”: a 2003/361/EK ajánlás szerinti kisvállalkozás;
4. „mikrovállalkozás”: a 2003/361/EK ajánlás szerinti mikrovállalkozás.
II. FEJEZET
DÍJAK
3. cikk
Alternatív név használata iránti kérelem benyújtásakor fizetendő díjak
(1) Az ügynökség az 1272/2008/EK rendelet 24. cikkének (1) bekezdése szerinti, alternatív kémiai név használatára irányuló kérelem benyújtásakor a kérelemben szereplő első 5 keverék után az I. mellékletnek megfelelően szed be díjat.
(2) Abban az esetben, ha a kérelmet kkv nyújtja be, az ügynökség az I. mellékletben megállapított csökkentett díjat szedi be.
(3) Amennyiben az anyag alternatív kémiai nevének az 1272/2008/EK rendelet 24. cikke (1) bekezdése szerinti használatára vonatkozó kérelem további keverékeket is érint, minden további 10 keverék után az I. melléklet 3. szakaszának megfelelő kiegészítő díjat kell fizetni.
(4) A kérelem kézhezvétele időpontjának az az időpont tekintendő, amikor az ügynökség megkapja a kérelemre kivetett díjat.
4. cikk
Az anyagok harmonizált osztályozására és címkézésére irányuló javaslatok benyújtásakor fizetendő díjak
(1) Az ügynökség az 1272/2008/EK rendelet 37. cikke (3) bekezdésének megfelelően díjat szed a II. melléklet szerint az osztályozás és címkézés harmonizálására irányuló javaslatok benyújtásakor.
(2) Abban az esetben, ha a javaslatot kkv nyújtja be, az ügynökség a II. mellékletben megállapított, csökkentett díjat szedi be.
(3) A javaslat kézhezvétele időpontjának az az időpont tekintendő, amikor az ügynökség megkapja a javaslatra kivetett díjat.
5. cikk
Csökkentett díjak
(1) Annak a természetes vagy jogi személynek, aki vagy amely - állítása szerint - a 3. és a 4. cikk értelmében csökkentett díj fizetésére jogosult, a kérelem benyújtásakor erről tájékoztatnia kell az ügynökséget.
(2) Az ügynökség bármikor kérhet bizonyítékot arra vonatkozóan, hogy fennállnak-e a csökkentett díjfizetéshez szükséges feltételek.
(3) Attól a természetes vagy jogi személytől, aki vagy amely - állítása szerint - csökkentett díjfizetésre jogosult, de jogosultságát nem tudja bizonyítani, az ügynökség a teljes díjat szedi be.
Attól a természetes vagy jogi személytől, aki vagy amely - állítása szerint - csökkentett díjfizetésre jogosult, és már befizette a csökkentett díjat, de jogosultságát nem tudja bizonyítani, az ügynökség beszedi a teljes díj és a csökkentett díj közötti különbözetet.
III. FEJEZET
BEFIZETÉSEK
6. cikk
A befizetés módja
(1) A díjakat euróban kell befizetni.
(2) A befizetés csak az után történik meg, hogy az ügynökség kiállította a számlát.
(3) A befizetéseket az ügynökség bankszámlájára kell átutalni.
7. cikk
A befizetés azonosítása
(1) A hivatkozási mezőben minden befizetésnél meg kell adni a számla számát.
(2) Ha a befizetés célja nem határozható meg, az ügynökség határidőt állapít meg, ameddig a befizetőnek írásban kell értesítenie az ügynökséget a befizetés céljáról. Ha az ügynökség e határidő lejárta előtt nem kapja meg a befizetés céljáról szóló értesítést, akkor a befizetés érvénytelennek minősül, és az adott összeget vissza kell téríteni a befizető részére.
8. cikk
A befizetés időpontja
A befizetés teljesítése dátumának az a nap tekintendő, amelyen a befizetés teljes összegét elhelyezték az ügynökség bankszámláján.
9. cikk
Túlfizetés visszatérítése
(1) A díjak összegén felül befizetett összegeknek a befizető részére történő visszatérítésére vonatkozó rendelkezéseket az ügynökség ügyvezető igazgatója rögzíti, és azokat közzéteszik az ügynökség honlapján.
Ha azonban a túlfizetés mértéke 100 EUR-nál kevesebb, és az érintett fél kifejezetten nem kérte a díj visszatérítését, akkor a túlfizetett összeget nem térítik vissza.
(2) A túlfizetett összegek nem számíthatók be az ügynökség részére a jövőben fizetendő összegekbe.
IV. FEJEZET
ZÁRÓ RENDELKEZÉSEK
10. cikk
Ideiglenes becslés
Az ügynökség igazgatósága, amikor az 1907/2006/EK rendelet 96. cikkének (5) bekezdése szerint a következő évre vonatkozóan átfogó kiadási és bevételi becsléseket készít, azokat kiegészíti a díjakból származó bevételekre vonatkozó ideiglenes becsléssel, amely elkülönül a közösségi támogatásból származó bevételektől.
11. cikk
Felülvizsgálatok
(1) Az ebben a rendeletben meghatározott díjakat az Eurostat által a 2494/95/EK tanácsi rendelet (5) alapján közzétett európai fogyasztói árindex segítségével meghatározott inflációs ráta alkalmazásával, évente felül kell vizsgálni. Az első felülvizsgálatra 2011. június 1-jéig kerül sor.
(2) A rendelet hatálybalépését követően három éven belül felül kell vizsgálni a harmonizált osztályozás és címkézés iránti javaslatok tekintetében a kkv-kra vonatkozó díjcsökkentést.
(3) A rendeletet a Bizottság is folyamatosan felülvizsgálja, tekintettel az ügynökség várható bevételeinek és kiadásainak alapjául szolgáló feltételezésekre vonatkozóan ismertté váló lényeges információkat.
(4) A Bizottság legkésőbb 2013. január 1-jéig felülvizsgálja ezt a rendeletet azzal a céllal, hogy amennyiben indokolt - főként az ügynökség számára felmerülő költségek tekintetében - módosítsa azt.
12. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. május 21-én.

Labels: 3
2
15